
«Lapis Lazuli». Concepció i direcció: Euripides Laskaridis. Amb: Angelos Alafogiannis, Maria Bregianni / Eftychia Stefanou (alternativament), Euripides Laskaridis, Dimitris Matsoukas, Spyros Ntogas. Música original i disseny del so: Giorgos Poulios. Consultoria en dramatúrgia: Alexandros Mistriotis. Disseny de l'escenografia: Sotiris Melanos. Disseny de la il·luminació: Stefanos Droussiotis. Acústica especial, creació de sons electrònics i d'objectes sonors: Yorgos Stenos. Col·laboració artística i vestuari: Christos Delidimos, Alegia Papageorgiou. Utillatge i construccions especials: Konstantinos Chaldaios. Col·laboració artística en escenografia: Vagelis Xenodochidis. Consultoria de moviment: Nikos Dragonas. Ajudantia de direcció: Charikleia Petraki, Yannis Savouidakis. Col·laboració artística en gira: Marianna Kavallieratos. Suplència de col·laboració artística i recerques: Telis Tellakis. Col·laboració artística Beca Onassis Air 2022 de recerca en vestuari: Aggelos Mentis. Col·laboració artística Beca Onassis Air 2022 de recerca i escenografia: Loukas Βakas, Filanthi Bougatsou. Direcció tècnica: Konstantinos Margkas. Enginyeria de so: Martha Kapazoglou, Giorgos Chanos, Kostis Pavlopoulos. Tècnic de llums i construccions lumíniques especials: Giorgos Ierapetritis. Utillatge i assistència en les construccions especials: Timothy Laskaratos. Ajudantia de producció: Nikos Charalampidis. Meritori de producció: Theologos Kampouris, Lida Manousou Alexiou. Ajudantia de direcció en pràctiques: Katerina Tsolou. Dissenyador en pràctiques i disseny del logo: Konstantinos Papantonis. Tècnics d'utillatge en pràctiques: Aphrodite Psychouli, Ilektra Anichini Pantalaki. Efthymis Gronthos. Vestuari en pràctiques: Ernesta Chatzilemonidou. Dramatúrgia en pràctiques: Jimmy Machai. Comentaris del director: Talya Rubin. Encesa de la il·luminació: Alexandra Drandaki. Coordinador d'operacions i responsable de comunicacions d'Osmosis: Euklida Velaj. Producció executiva, management i producció en gira: Polyplanity Productions / Yolanda Markopoulou, Vicky Strataki. Fotografies: Elina Geounanli, Pinelopi Gerasimou, Julian Mommert. Cinematografia i correcció de color: Nikos Nikolopoulos. Edició del video-tràiler: Euripides Laskaridis. Una producció d'Onassis Stegi. Amb el suport de The Fondation d'Entreprise Hermès. En coproducció amb Théâtre de la Ville (França), Théâtre de Liège (Bèlgica), Espoo Theatre Finland (Finlàndia), Teatros del Canal (Espanya), Teatro della Pergola Firenze (Itàlia), Festival Aperto / Fondazione I Teatri Reggio Emilia (Itàlia) and Big Pulse Dance Alliance. Festivals: Julidans (Països Baixos), Torinodanza Festival/Teatro Stabile Di Torino―Teatro Nazionale (Itàlia) i One Dance Festival (Bulgària). Cofinançat per The Creative Europe Programme of the European Union. Amb el suport de NEON - Organization for Culture and Development, Megaron―The Athens Concert Hall, Ministeri de Cultura Grec, The “Outward Turn” Program of Onassis STEGI. Un projecte d'Euripides Laskaridis i Osmosis. Festival Grec 2024. Sala Ovidi Montllor, Mercat de les Flors, Barcelona. 13 i 14 juliol 2024.
_______________________________________________________________
Inesperat i divertit despropòsit


La companyia de Teatre Estable de la Casa Real va guanyar una de les primeres edicions de la beca Desperta (2013) amb l'espectacle distòpic «El gran despropòsit». Lapis lazuli, una dècada més tard, es mou en aquells mateixos paràmetres. Si al títol que fem referència, imaginaven un futur en què, qui no escoltava música li petava el cap (i que era forçosament cantada amb directe perquè una explosió havia anul·lat els sistemes de reproducció), ara el director Euripides Laskaridis retorça els contes «La Caputxeta vermella i l'home llop» per construir una dramatúrgia tant divertida i desfasada, com infantil. Amb una tècnica i solucions escèniques sorprenents (possiblement el més interssant del muntatge) narra el que seria un guió d'adolescent desvagat de vacances.


¿Es podria portar l'home llop al psiquiatre perquè li controlin els excessos de violència? ¿Seria suficient el tractament d'electroxoc? Per una altra banda, la jove temorenca aprendrà a defensar-se i relativitzar la seva angoixa. Fins al punt de confiar d'un llop disfressat d'àvia i de llimar-li les ungles i practicar un joc sàdic que el llop amb instants mansois patia com si s'haguessin intercanviat els papers.


L'escena té força per uns quadres de quasi teatre negre, com l'aparició del lluitador oriental fent desaparèixer les màscares de rostres emboirats, com enfadats i alhora conformes amb el seu paper de víctima propícia. Una mena de forat negre amb un cilindre inflat que hi flota té una màgia surrealista. Com el famós mineral lluminós que desapareix màgicament. Són recursos que pot recordar el castellet de Monte Isla («Un cos sense talent»).

Les companyies contemporànies semblen més interessades a sorprendre des d'un relat cafre («Burnt toast») que plantejar situacions de compromís social. Ai, si Brecht aixequés el cap («La bona persona de Sezuan»). Sempre ens quedarà la mala llet de Conde de Torrefiel («La plaza», «Una imagen interior») o la sensació d'amenaça de Ça Marche («Lo viejo y lo nuevo»).
Jordi Bordes, Recomana, 14 juliol 2024
Una grotesca teràpia de xoc


Encara sort que el nou espectacle d’Euripides Laskaridis ha estat programat pel Festival Grec una setmana abans de la propera nit de lluna plena. I és que quan tens a l’escenari un home llop amb moltes ganes de fer por, ensenyar les esmolades ungles i posar-se a udolar salvatgement, no et pots arriscar que la bèstia es descontroli, salti al pati de butaques i acabi perseguint-nos a tots plegats pels passadissos del teatre, com si fóssim allò que els anglosaxons denominen una “damsel in distress”; una damisel·la en problemes necessitada d’un salvador protector  com ara la que es passa també la seva bona estona fent corredisses per l’escenari i donant aterrits xiscles al llarg de l’espectacle.


Però no siguem injustos amb aquest home llop que ens llença irresistibles mirades, tan horrorífiques com horroritzades, però sempre capaces de provocar-nos el més divertit dels espants, tot servint-se dels molt expressius ulls de Laskaridis, un actor tan excel·lent i exuberantment desbordant com la seva mateixa proposta escènica. Com és ben sabut, l’home llop és el més dual personatge que ens han legat les llegendes, la literatura i el cinema de terror. El cas de Jekyll and Hyde no compta, perquè en aquell cas és el mateix doctor que s’administra la droga qui fa que aparegui el pervers altre jo que acaba dominant-lo. Però el pobre home llop sempre és un individu que es veu sorprès per circumstàncies que li resulten alienes quan descobreix la mena de depredador assassí en el qual es converteix a mesura que la lluna plena domina el cel nocturn.

I no es pot negar que l’home llop del surrealista deliri escènic que ens presenta Laskaridis fa el que pot per controlar la seva dualitat i deixar-se dominar pel bon jan que porta també dins seu. I ho fa sotmès al terapèutic control  d’un metge que ho prova tot, per tal de portar-lo pel bon camí. Quan queda demostrat que les lliçons psicoanalítiques del Dr. Freud no acaben de funcionar per molta xarrameca i  molt divan que hi posis de per mig, tira mà de l’empastillat a tota pastilla. I quan la medicació demostra també la seva ineficàcia a l’hora de reprimir el llop que porta dins seu el pacient, recorre a uns electroxocs capaços de deixar fregit tot el públic que omple el teatre.

Però, ni així. No hi ha res a fer. La dualitat que, efectes terrorífics a banda, ens porta tan sovint a fer el ridícul, o a parlar i/o actuar de la manera més inoportuna i contradictòria, es resisteix a tot. Fins i tot als trets (imaginem que amb bales de plata, donades les circumstàncies) que acaba disparant a tort i a dret el nostre bon doctor, quan decideix deixar-se de teràpies i agafar una bona escopeta. Tot i que arribats a cert punt de l’espectacle, tampoc no podem estar massa segurs de qui és qui a l’escenari  (¿i si el metge encobreix en realitat un perillós assassí?) perquè aquest sembla posseït per un imaginatiu desgavell tan obert a les variacions com ho està la mateixa pedra semipreciosa que li dóna títol.

Una pedra semipreciosa que, com ens recorda el mateix Laslaridis, tant et pots trobar a la cèlebre màscara mortuòria de Tutankamon, com a l’inconfusible blau pictòric ideat per Yves Klein. I que també fa una molt lluïda i multi-cromàtica aparició, en aquest muntatge al llarg del qual pots passar com si res de trobar-te davant la típica escena en la qual la probable futura víctima li obre la porta (o el finestral amb grans cortinatges agitats pel vent) al llop (o al vampir: penseu en Dràcula i Nosferatu) que es presenta amb pell de corder (i aquí podem pensar també en la Caputxeta i la seva iaia massa confiada), al dolç moment en el qual aquest llop que se’ns ha convertit ja en una figura tendrament entranyable s’abraça com un nen necessitat d’aixopluc a un tan  precisos com inesperat i gegantesc cavallet de mar. Aquí hi cap des de la imatge que podria haver-se escapat d’una comèdia de terror filmada a la manera expressionista, fins el moment de meta-teatre que, tot encenent els llums de sala a la manera postmoderna del post-teatre, ens recorda que tot plegat no és altra cosa que un artifici ben assajat.

Al cap i a la fi, allò inesperat és justament allò que cal esperar d’un espectacle de Laskaridis, segons les seves pròpies paraules. Diu el creador que el punt de partida dels seus muntatges es troba sempre en quelcom “sempre diferent que s’anuncia de manera inesperada”. En aquest cas, l’home llop li va fer una primera visita en forma de somni. I dos anys més tard, l’home llop oníric agafava la presència corporal amb la qual se’ns ha presentat ara, per tal de protagonitzar un espectacle ple també d’una comicitat inesperada a la qual potser no cal buscar-li massa sentit, perquè com diu també Laskaridis, el seu és un treball dirigit a tothom qui reconeix de forma emocional “com de commovedor resulta trobar el costat divertit de la vida, sense buscar missatges ni ensenyaments, sense prendre’s les coses massa seriosament”.

Tot i que, i mentre ens fica la por al cos servint-se de la més divertida disbauxa, del més llampant vestuari i d’uns disbarats escènics que requereixen alhora d’una molt centrada logística escènica, Laskaridis ens visualitzi la dualitat que s’agita sempre dins nostra amb una contundència de la qual ja voldrien presumir molts espectacles que l’han abordat molt més seriosament.
Ramon Oliver, Recomana, 15 juliol 2024

